Tizrawin i d-yellan ɣef tesnantala n tutlayin timaziɣin s umata, d tid yeqqnen ɣer tirakalt tasnilsant. Deg taɣult-a, d aḥric n tenḍawit s tuget, i iceɣben imnadiyen ladɣa isnalsiyen neɣ imassanen n tesnilesmettit. Γer Duboi J. « Tanḍawit d amgired yettilin deg tutlayt ama deg temsiselt, tasnalɣa d umawal akken tezmer ad tili tenḍawit gar yimdanen deg yiwet n temnaḍt, gar temnaḍin seg tallit ɣer tayeḍ ».1 Deg unnar n tesnilest, tanḍawit tettḥaz tamsiselt-tasniselt, amawal d tesnalɣa, tesɛa ukuẓ n wanawen : tanḍawit tagrallayt, tanḍawit tirakalt, tanḍawit tamettanit, tanḍawit yeqqnen ɣer usatal.2